Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: általános szabályairól szóló 1957. évi IV. törvény (Áe.) rendelkezéseinek betartását, illetőleg vizsgáljuk azt is, hogy a
Paragraph Index: 1274

általános szabályairól szóló 1957. évi IV. törvény (Áe.) rendelkezéseinek betartását, illetőleg vizsgáljuk azt is, hogy a helyhatóság gyakorlata alapján az ügyfeleket megillető jogorvoslati jog nem szenvedett-e csorbát. Az alábbiakban — néhány jogeseten keresztül — szeretnénk bemutatni azt, hogy az önkormányzatok és a helyhatóságok működése miként befolyásolhatja az egyéni és kollektív kisebbségi jogok érvényesülését. 3.2.2. A települési és a kisebbségi önkormányzatok közötti hatáskör-megosztással kapcsolatos, illetve a téves jogértelmezésre visszavezethető panaszok Az Ötv.-nek — a hatáskör-átruházás általános szabályairól szóló — 9. § (3) bekezdése lehetőséget biztosít arra, hogy a képviselő-testület egyes hatásköreit a kisebbségi önkormányzatnak adja át. A hatósági jogkör gyakorlására vonatkozóan 1999/79/II. szám egyébként az Ötv. 102/C. §-a tartalmaz speciális szabályokat úgy, hogy kizárja annak a kisebbségi önkormányzat által történő gyakorlását. A települési önkormányzat képviselő-testületének a saját szervezeti és működési szabályzatában kell meghatároznia, hogy mely feladat- és hatásköreit ruházza át a kisebbségi önkormányzatra. (Célszerű, ha a helyi kisebbségi önkormányzat saját szervezeti és működési szabályzatában is rendelkezik erről.) Álláspontunk szerint — jóllehet az Ötv. ezt nem írja kogens módon elő — a települési önkormányzat által a kisebbségi önkormányzatok részére átadott feladat- és hatáskörgyakorlás főbb kérdéseiről, elveiről indokolt külön megállapodást kötni, amelyben a hatáskör-átruházással kapcsolatos részletes szabályokat rögzítik. Ez a megállapodás tartalmazhatja a szükséges források rendelkezésre bocsátásával, felhasználásával, a határidők, határnapok megállapításával, és a hatáskör esetleges visszavonásával kapcsolatos — konszenzussal kialakított — rendelkezéseket. 1998-ban is történt kísérlet arra, hogy a hátrányos helyzetű cigányság érdekeit képviselő helyi cigány kisebbségi önkormányzatok számára a helyi önkormányzat szociális hatáskört adjon át, illetve — formális hatáskörátadás nélkül — költségvetésében elkülönített összeget azzal a kikötéssel bocsásson a kisebbségi önkormányzat rendelkezésére, hogy az a pénzeszközöket a helyi cigányság szociális hátrányának mérséklésére használja fel. Az Ötv. rendelkezései alapján azonban minden olyan eljárás jogsértő, amely során bármilyen címen, formában a szociális törvény hatálya alá tartozó segélyt, járandóságot a kisebbségi önkormányzat állapít meg a rászorultak részére. Nem kifogásolható ugyanakkor az a megoldás, amikor a kisebbségi érdekek érvényesítése céljából a helyi kisebbségi önkormányzat egy vagy több tagja a települési önkormányzat illetékes — szociális, egészségügyi, népjóléti bizottságában részt vesz, esetleg a döntés-előkészítést segítő albizottságot alakít. Ez esetben lehetőség van arra, hogy a hatáskörrel bíró helyi önkormányzat képviselő-testülete — átruházott hatáskör esetén annak bizottsága — döntésének meghozatala előtt figyelembe vegye a helyi cigányság életkörülményeit jobban ismerő kisebbségi önkormányzati képviselők véleményét. A nemzeti és etnikai kisebbségi jogok országgyűlési biztosának jogértelmezését, állásfoglalását kérte az egyik Pest megyei helyi önkormányzat képviselője. Kifogásolta, hogy a helyi települési és a helyi cigány kisebbségi önkormányzat megállapodásának tervezetében szociális célú „keretösszeg” átadásáról rendelkeztek. Kifogásának alapjául azt jelölte meg, hogy az önkormányzat — a polgármester kezdeményezésére — azzal a feltétellel nyújtana támogatást a helyi kisebbségi önkormányzatnak, hogy az az önkormányzat által a megállapodás szerint rendelkezésére bocsátott pénzeszközöket magánszemélyek, illetve családok pénzbeni támogatására fordítsa. A döntési jogkör átruházásának fejében a cigány kisebbségi önkormányzat „közmunka” megszervezését vállalná, ami azt jelentené, hogy — a segély ellenében — a támogatott személy a település számára közhasznú munkát végez a cigány kisebbségi önkormányzat, illetve a helyi önkormányzat által megbízott falugazda irányításával. Korábban a nemzeti és kisebbségi jogok országgyűlési biztosa hasonló segélyezési gyakorlat jogellenessége miatt már törvényességi észrevétellel élt az egyik önkormányzattal szemben, illetve eljárást kezdeményezett az illetékes ügyészségnél, amely vizsgálatával alátámasztotta a kisebbségi ombudsman megállapításait. Az Ötv. 9. § (3) bekezdése szerint a képviselő-testület egyes hatásköreit a polgármesterre, a bizottságaira, a részönkormányzat testületeire, a helyi kisebbségi önkormányzat testületére, valamint az általa létrehozott társulásra ruházhatja át. E hatáskör gyakorlásához — minden esetben — utasítást adhat, e hatáskört visszavonhatja. Fontos szabály még e körben, hogy az így átruházott hatáskör tovább nem adható. A kisebbségi önkormányzatokat illetően a hatáskörök átruházhatóságáról, illetve gyakorlásáról az Ötv. 102/C. §

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes